תַּנְיָא אָמַר רַבִּי נָתָן אֵין לְךָ מִצְוָה קַלָּה שֶׁכְּתוּבָה בַּתּוֹרָה שֶׁאֵין מַתַּן שְׂכָרָהּ בָּעוֹלָם הַזֶּה וּלְעוֹלָם הַבָּא אֲבָל אֵינִי יוֹדֵעַ כַּמָּה. צֵא וּלְמַד מִמִּצְוַת צִיצִת: מַעֲשֶׂה בְּאָדָם אֶחָד שֶׁהָיָה זָהִיר בְּמִצְוַת צִיצִת. שָׁמַע שֶׁיֵּשׁ זוֹנָה בִּכְרַכֵּי הַיָּם שֶׁנּוֹטֶלֶת אַרְבַּע מֵאוֹת זְהוּבִים בִּשְׂכָרָהּ. שִׁגַּר לָהּ אַרְבַּע מֵאוֹת זְהוּבִים וְקָבְעָה לּוֹ זְמָן. כְּשֶׁהִגִּיעַ זְמַנּוֹ בָּא וְיָשַׁב עַל הַפֶּתַח. נִכְנְסָה שִׁפְחָתָהּ וְאָמְרָה לָּהּ אוֹתוֹ אָדָם שֶׁשִּׁגַּר לָךְ אַרְבַּע מֵאוֹת זְהוּבִים בָּא וְיָשַׁב עַל הַפֶּתַח. אָמְרָה לָּהּ יִכָּנֵס. נִכְנַס. הִצִיעָה לוֹ שֶׁבַע מִטּוֹת שֵׁשׁ שֶׁל כֶּסֶף וְעֶלְיוֹנָה שֶׁל זָהָב וּבֵין כָּל אַחַת וְאַחַת סֻלָּם שֶׁל כֶּסֶף וְעֶלְיוֹנָה שֶׁל זָהָב. עָלְתָה וְיָשְׁבָה עַל גַּבֵּי עֶלְיוֹנָה כְּשֶׁהִיא עֲרֻמָּה. וְאַף הוּא עָלָה לֵישֵׁב עָרוֹם כְּנֶגְדָּהּ. בָּאוּ אַרְבַּע צִיצִיּוֹתָיו וְטָפְחוּ לוֹ עַל פָּנָיו. נִשְׁמַט וְיָשַׁב לוֹ עַל גַּבֵּי קַרְקַע וְאַף הִיא נִשְׁמְטָה וְיָשְׁבָה עַל גַּבֵּי קַרְקַע. אָמְרָה לּוֹ גַּפָּהּ שֶׁל רוֹמִי שֶׁאֵינִי מַנִּיחָתְךָ עַד שֶׁתֹּאמַר לִי מַה מּוּם רָאִיתָ בִּי. אָמַר לָהּ הָעֲבוֹדָה שֶׁלֹּא רָאִיתִי אִשָּׁה יָפָה כְּמוֹתֵךְ. אֶלָּא מִצְוָה אַחַת צִוָּנוּ אֱלֹהֵינוּ וְצִיצִת שְׁמָהּ וְכָתוּב בָּהּ אֲנִי יְהֹוָה אֱלֹהֵיכֶם שְׁתֵּי פְּעָמִים. אֲנִי הוּא שֶׁעָתִיד לִפָּרַע וַאֲנִי הוּא שֶׁעָתִיד לְשַׁלֵּם שָׂכָר. וְעַכְשָׁו נִדְמוּ עָלַי כְּאַרְבָּעָה עֵדִים. אָמְרָה לּוֹ אֵינִי מַנִּיחָתָךְ עַד שֶׁתֹּאמַר לִי מַה שְּׁמָךְ וּמַה שֵּׁם עִירָךְ וּמַה שֵּׁם רַבָּךְ וּמַה שֵּׁם מִדְרָשָּׁךְ שָׁאַתָּה לוֹמֵד בּוֹ תוֹרָה. כָּתַב וְנָתַן בְּיָדָהּ. עָמְדָה וְחִלְּקָה כָּל נְכָסֶיהָ שְׁלִישׁ לַמַּלְכוּת ושְׁלִישׁ לָעֲנִיִּים וּשְׁלִישׁ נָטְלָה בְיָדָהּ חוּץ מֵאוֹתָן מַצָעוֹת וּבָאת לְבֵית מִדְרָשׁוֹ שֶׁל רַבִּי חִיָּא. אָמְרָה לּוֹ רַבִּי צַוֵּה עָלַי וְיַעֲשׂוּנִי גִיּוֹרֶת. אָמַר לָהּ בִּתִּי שֶׁמָּא עֵינַיִךְ נָתַתְּ בְּאֶחָד מִן הַתַּלְמִידִים. הוֹצִיאָה כְתָב מִיָּדָהּ וְנָתְנָה לּוֹ. אָמַר לָהּ לְכִי זְכִי בְמִקְחֵךְ. אוֹתָן מַצָעוֹת שֶׁהִצִיעָה לוֹ בְּאִסּוּר הִצִיעָה לוֹ בְּהַתֵּר. זֶה מַתַּן שְׂכָרוֹ בָּעוֹלָם הַזֶּה וּלְעוֹלָם הַבָּא אֵינִי יוֹדֵעַ כַּמָּה: 